The Times gazetasi Angela Merkelni “Yil odami” deb e’lon qildi

Britaniyaning The Times gazetasi Germaniya kansleri Angela Merkelni yil odami deb topdi. Nashrning qayd etishicha, Merkel “xavfli erkaklarga to‘la bu dunyoda bizga juda kerak bo‘lgan ayoldir”. Bu haqda “Kun.uz” xabar bermoqda.

Maqolada ta’kidlanishicha, Germaniya kansleri “Yevropa barqarorligida markaziy rolni o‘zida saqlab turgani uchun” The Times tomonidan “Yil odami” deb topilgan.
Gazeta jurnalistlarining fikricha, “sovuq urush” davridan buyon “eng xavfli” geosiyosiy inqiroz sabab G‘arb va Sharq o‘rtasidagi munosabatlar keskinlashgan yilda Merkel o‘zini “almashtirib bo‘lmas vositachi” sifatida namoyon eta olgan.
Avvalroq, Britaniyaning boshqa bir gazetasi – The Guardian Merkel “rus ayig‘i”ni tinchlantirib, Yevropani birlashtirgani haqida yozgandi.
Bundan tashqari, AQShning Time jurnali tanloviga ko‘ra, Ebolaga qarshi kurashuvchilar “Yil odami” deb e’tirof etilgandi. Shuningdek, ushbu nomga da’vogarlar ro‘yxatidan Rossiya prezidenti Vladimir Putin, Iroq Kurdistoni yetakchisi Mas’ud Barzoniy, Alibaba Group kompaniyasi rahbari Jek Ma, Apple yetakchisi Tim Kuk, AQSh Milliy futbol ligasi komissari Rojer Gudill va amerikalik xonanda Teylor Svift o‘rin olgandi.